**​Skriv godt og bliv læst**

**Hvad gør en tekst god og hvordan fanger du dine læsere? Få tips og ideer til hvordan dine tekster kan blive endnu bedre og lær, hvordan du undgår de mest almindelige fejl.**

**Skriv det vigtigste først**Du har kort tid til at fange læserens interesse. På nettet kun nogle få sekunder. Din tekst kan være rigtig god, men den bliver ikke læst, hvis ikke læseren hurtigt forstår, hvad teksten handler om. Derfor er en god og præcis overskrift vigtigt. Desuden skal det vigtigste stå først.

Tip: Gør sætningen ”Jeg vil fortælle historien om at,…” færdig, inden du sætter dig til tasterne.

For eksempel: ”Jeg vil fortælle historien om, at vi spiller petanque hver tirsdag.”

En god overskrift kunne være: *Petanque* eller *Kom med til* *petanque/Tag med til petanque.*

**Besvar læserenes spørgsmål**
Når du har formuleret, hvad du vil skrive om, så skal du give svar på læsernes spørgsmål.

Er du ved at oprette et arrangement eller en aktivitet, så forestil dig, at du skriver til en person, der aldrig har deltaget før. Hvad har vedkommende brug for at vide?

Forsøg at besvare så mange hv-spørgsmål som muligt. Hvis læseren får svar på sine spørgsmål, har du skrevet en god tekst.

Spørgsmålene kunne være: Hvornår spiller I petanque? Hvor spiller I? Hvad koster det? Hvem kan deltage?

**Målret din tekst**Du bør overveje, hvem din tekst henvender sig til. Er den tænkt til frivillige eller medlemmer? Når du kender din målgruppe, er det lettere at vide, hvad de vil spørge om.

Tip: Hav en specifik person i tankerne, når du skriver. Tænk fx på din nabo. Hvad ville vedkommende spørge dig om, hvis du spurgte, om han eller hun vil med til petanque?

Når du tænker på en person, du kender, undgår du også at skrive i et knudret eller højtideligt sprog. Det gør din tekst lettere at læse og forstå.

**Undgå fyldord**
Jo kortere din tekst er, jo mere sandsynligt er det, at den bliver læst. Fyldord kan gøre en tekst levende, men pas på – for mange fyldord gør teksten snørklet.

Tip: Vær opmærksom på disse fyldord. De kan (næsten) altid slettes:

* Virkelig
* Bare
* Måske
* Meget
* Altså
* Så
* Ting
* Rigtig

**Husk afsnit og underrubrikker**
Når du har skrevet din tekst, bør du tjekke, at den er sat læsevenligt op. Afsnit gør det lettere at skimme din tekst, og hvis du sætter underrubrikker eller overskrifter over afsnittene, hjælper du læseren til hurtigt at finde, hvad vedkommende søger.

En lang tekst uden afsnit bliver ikke læst. Lav punktopstilling hvor det giver mening.

Undlad at bruge forskellige farver eller teksttyper. Det giver et rodet indtryk og er især svært at læse på en skærm.